Jobo 14 - Sotho Holy Bible [Sotho Bible]
“Motho yo a belegwego ke mosadi O phela nako e kopana gomme o tlaletšwe ke pherekano.
O thunya bjalo ka letšoba gomme a ripša, O tšhaba bjalo ka moriti gomme ga a tšwele pele a le gona.
Ee, yena yo o mo tsepeletše, Ge e le nna o nkiša tshekong.
Ke mang a ka tšweletšago motho wa go hlweka go wa go se hlweke? Ga go le o tee.
Ge e ba matšatši a gagwe a badilwe, Gona palo ya dikgwedi tša gagwe e go wena; O ntšhitše taelo ya gore a se a fete.
Lesa go mo tsepelela gore a khutše, Go fihlela a thaba go etša ge mothwalwa a dira bjalo letšatšing la gagwe.
Gobane go na le kholofelo gaešita le ka sehlare. Ge e ba se ka ripša, se tla buša sa hloga gape, Thabe ya sona e tla dula e le gona.
Ge modu wa sona o ka tšofalela mo mmung, Kutu ya sona ya hwela leroleng,
Ge se ekwa monola wa meetse se tla hloga. Se tla tšweletša thabe ya lekala go etša semela se senanana.
Eupša monnatia o a hwa gomme a rapalala a fentšwe; Motho wa lefaseng o a hwa, gomme o kae?
Meetse a a pšha lewatleng, Noka le yona e a gopa ke moka ya oma.
Motho le yena o robala lehung gomme ga a tsoge. Ba ka se tsoge go fihlela ge legodimo le se sa le gona, Le gona ba ka se tsošwe borokong.
A mola o ka be o nkuta Bodulabahu, Wa ntira sephiri go fihlela o gomiša bogale bja gago, Wa mpeela nako gomme wa nkgopola!
Ge e ba monna a ehwa, na a ka buša a phela? Ke tla leta matšatšing a ka ka moka a ge ke sa gapeletšega go leta, Go ba go fihla kimologo ya ka e etla.
O tla bitša, gomme nna ke tla go araba. O tla hlologela modiro wa diatla tša gago.
Gobane ga bjale o bala dikgato tša ka; Ga o šetše selo ge e se sebe sa ka.
Ka mokotleng go tswaleletšwe dikarogo tša ka, O kgomaretša melato ya ka ka sekgomaretši.
Lega go le bjalo, thaba yeo e phušogago e tla felela, Gaešita le leswika le tla tlošwa lefelong la lona.
Meetse a kgobola maswika; Mafula a ona a gogola lerole la lefase. Ke kamoo o fedišitšego kholofelo ya motho wa nama le madi.
O mo fekeeletša ruri e le gore a hwelele; O senya sefahlego sa gagwe e le gore o mo rake.
Barwa ba gagwe ba a godišwa, eupša yena ga a tsebe seo; Ba fetoga ba go se re selo, eupša yena ga a lemoge seo.
Ge feela a sa phela mmeleng o tla kwa bohloko, Ge a sa phela o tla lla.”